

**คุณธรรม**

**จริยธรรม**

**และจรรยาบรรณ**





**ความสำคัญของคุณธรรมจริยธรรม**

คุณธรรมจริยธรรมนับว่าเป็นพื้นฐานที่สำคัญ ของคนทุกคนและทุกวิชาชีพ หากบุคคลใดหรือวิชาชีพใดไม่มีคุณธรรมจริยธรรมเป็นหลักยึดเบื้องต้นแล้วก็ยากที่จะก้าวไปสู่ความสำเร็จแห่งตนและแห่งวิชาชีพนั้นๆ ที่ยิ่งกว่านั้นก็คือการขาดคุณธรรมจริยธรรมทั้งในส่วนบุคคลและในวิชาชีพ อาจมีผลร้ายต่อตนเอง สังคมและวงการวิชาชีพในอนาคตได้อีกด้วย ดังจะพบเห็นได้จากการเกิดวิกฤติศรัทธาในวิชาชีพหลายแขนงในปัจจุบัน ทั้งวงการวิชาชีพครู แพทย์ ตำรวจ ทหาร องค์กรปกครองส่วนท้องถิ่นฯ จึงมีคำกล่าวว่า เราไม่สามารถสร้างครูดีบนพื้นฐานของคนไม่ดี และไม่สามารถสร้างแพทย์ ตำรวจ ทหาร องค์กรปกครองส่วนท้องถิ่นที่ดี ถ้าบุคคลเหล่านั้นมีพื้นฐานทางนิสัยและความประพฤติที่ไม่ดี

ดังพระบรมราโชวาทพระบาทสมเด็จพระปรมินทรมหาภูมิพลอดุลยเดชในพระราชพิธีบวงสรวงสมเด็จพระมหากษัตริ – ยาธิราช ณ ท้องสนามหลวงเมื่อวันจันทร์ที่ 5 เมษายน พ.ศ. 2522 ไว้ดังนี้

**.........”การจะทำงานให้สัมฤทธิ์ผลที่พึงปรารถนาคือให้เป็นประโยชน์และเป็นธรรมด้วยนั้นจะต้องอาศัยความรู้แต่เพียงอย่างเดียวมิได้ จำเป็นต้องอาศัยความสุจริตความบริสุทธิ์ใจและความถูกต้องเป็นธรรมประกอบด้วยเพราะเหตุว่าความรู้นั้นเสมือนเครื่องยนต์ที่ทำให้ยวดยานเคลื่อนที่ไปได้ประการเดียวส่วนคุณธรรมดังกล่าวแล้ว เป็นเสมือนหนึ่งพวงมาลัยหรือทางเสือ ซึ่งเป็นปัจจัยที่นำทางให้ยวดยานดำเนินไปถูกทางด้วยความสวัสดีคือปลอดภัยบรรลุจุดประสงค์”........**



**คุณธรรม**

ราชบัณฑิตยสถานได้ให้ความหมายคุณธรรม ไว้ว่า คุณธรรมเป็นสิ่งที่มีคุณค่ามีประโยชน์เป็นความดีงามเป็นมโนธรรมเป็นเครื่องประดับประคองใจให้เกลียดความชั่วกลัวบาปใฝ่ความดีและเป็นเครื่องกระตุ้นผลักดันให้เกิดความรู้สึกผิดชอบเกิดจิตสำนึกที่ดีและมีความสงบเย็นภายใน

**จริยธรรม**

มัญชุภา ว่องวีระ (2541 : 6) กล่าวถึงความหมายจริยธรรมว่า จริยธรรม คือ กฎเกณฑ์ความประพฤติที่มนุษย์ควรประพฤติ โดยได้จากหลักการทางศีลธรรม หลักปรัชญา วัฒนธรรม กฎหมายหรือจารีตประเพณี เพื่อเสริมสร้างมนุษย์สมบัติที่มีอยู่แล้วในตัวมนุษย์โดยธรรมชาติเพื่อประโยชน์สุขแก่ตนเองและสังคม นอกจากนี้จริยธรรมยังใช้เป็นแนวทางประกอบการตัดสินใจเลือกความประพฤติการกระทำที่ถูกต้องเหมาะสมในแต่ละสถานการณ์ด้วย



****

**จรรยาบรรณ**

พระราชวรมุนี (2541 : 39-40) ได้ให้ความหมายจรรยาบรรณไว้ว่า จรรยาบรรณหมายถึง จริยาวิชาชีพ หรือจรรยาวิชาชีพ หรือจริยธรรมวิชาชีพ ซึ่งครอบคลุมในทุกเรื่องทุกประการ ที่เป็นข้อควรปฏิบัติ สำหรับกลุ่มวิชาชีพ

ทั้งนี้การเสริมสร้างบุคลากรในองค์กรให้มีคุณธรรมจริยธรรมจึงให้ถือปฏิบัติตนตามจรรยาบรรณดังนี้

1. มีจิตสาธารณะ อุทิศเวลาให้กับทางองค์กร

2. มีความมุ่งมั่นในการทำงานให้สำเร็จตามเป้าหมายที่วางไว้

3. มีความซื่อสัตย์สุจริตในการปฏิบัติหน้าที่ตามที่ได้รับมอบหมายจากผู้บังคับบัญชา

4. ทำงานเป็นทีมในการปฏิบัติงานเพื่อร่วมมือร่วมแรงให้งานสำเร็จตามเป้าหมาย

5. รู้รักสามัคคี รักองค์กรและวิชาชีพของตนเอง

6. รัก เมตตา เอาใจใส่ ช่วยเหลือส่งเสริมให้กำลังใจแก่ผู้รับบริการตามบทบาทหน้าที่โดยเสมอหน้า

7. ยอมรับฟังความคิดเห็นและข้อเสนอแนะของเพื่อนร่วมงานทุกคน

8. ยอมรับศักยภาพของเพื่อนร่วมงานแต่ ละคน

9. สละเวลาเพื่อให้คำแนะนำช่วยเหลือเพื่อนที่ประสบปัญหาในงาน

10. ยึดมั่นและยืนหยัดในสิ่งที่ถูกต้อง

11. ปฏิบัติหน้าที่ด้วยความโปร่งใสและสามารถตรวจสอบได้

12. ปฏิบัติหน้าที่โดยไม่เลือกปฏิบัติอย่างไม่เป็นธรรม

13. มุ่งผลสัมฤทธิ์ของงาน

